b'\n_START_ARTICLE_\nFernetas\n_START_PARAGRAPH_\nFernetas (it. fernet)\xc2\xa0\xe2\x80\x93 vienas i\xc5\xa1 amaro variant\xc5\xb3, kartus, aromatingas spiritas. Fernetai gaminami naudojant daug \xc5\xbeoleli\xc5\xb3 ir prieskoni\xc5\xb3, kuri\xc5\xb3 rinkinys priklauso nuo recepto. Fernet\xc5\xb3 gardinimui da\xc5\xbenai naudojami mira, rabarbaras, vaistin\xc4\x97 ramun\xc4\x97, tikrasis kardamonas, alavijas ir \xc5\xa1afranas. G\xc4\x97rimo pagrindas yra vyno spiritas, spalvintas karamel\xc4\x97s da\xc5\xbeikliais. Egzistuoja ferneto variantai, pagardinti m\xc4\x97ta. Stiprumas\xc2\xa0\xe2\x80\x93 45% alkoholio._NEWLINE_Fernetas paprastai \xc4\xaf stal\xc4\x85 patiekiamas kaip digestyvas (g\xc4\x97rimas, geriamas pavalgius), bet gali b\xc5\xabti tiekiamas gerti su kava ar espresu arba mai\xc5\xa1omi su \xc5\xa1iais g\xc4\x97rimais, kad b\xc5\xabt\xc5\xb3 gauti alkoholiniai kavos g\xc4\x97rimai. Gali b\xc5\xabti patiekiamas kambario temperat\xc5\xabros ar su ledo kubeliais._NEWLINE_Ferneto kvapas gali b\xc5\xabti apib\xc5\xabdintas \xe2\x80\x9ekaip juodosios lakricos skonio Listerine\xe2\x80\x9c.\n_START_SECTION_\nPopuliarumas\n_START_PARAGRAPH_\nFernetas labai populiarus Argentinoje, kur jo per metus pagaminama apie 25 mln. litr\xc5\xb3. 35% produkcijos parduodami Buenos Airi\xc5\xb3 provincijoje ir Buenos Air\xc4\x97se, apie 30%\xc2\xa0\xe2\x80\x93 Kordobos provincijoje. Fernetas paprastai geriamas mai\xc5\xa1ytas su kola, bet da\xc5\xbenai geriamas ir su gazuotu vandeniu (\xe2\x80\x9esenamadi\xc5\xa1kai\xe2\x80\x9c) ar net neskiestas._NEWLINE_Fernetas dar prie\xc5\xa1 sausojo \xc4\xafstatymo laikus i\xc5\xa1populiar\xc4\x97jo San Francisko \xc4\xaflankos rajone. 2008\xc2\xa0m. San Franciske buvo suvartojama 25% JAV rinkos ferneto. San Francisko baruose fernetas paprastai pateikiamas stikliukuose mai\xc5\xa1ytas su kuo nors, o po to u\xc5\xbegeriamas imbieriniu eliu._NEWLINE_\xc5\xa0is g\xc4\x97rimas dar labiau i\xc5\xa1gars\xc4\x97jo, kai buvo prane\xc5\xa1ta, kad jis yra 2007\xc2\xa0m. Atvirojo golfo \xc4\x8dempionato nugal\xc4\x97tojo Anchelio Kabreros (\xc3\x81ngel Cabrera) m\xc4\x97gstamas g\xc4\x97rimas.\n_START_SECTION_\nAlkoholiniai kokteiliai\n_START_PARAGRAPH_\nFernetas gali b\xc5\xabti naudojamas gaminant kokteilius, ta\xc4\x8diau stiprus jo skonis slopina kitus ingredientus. Juo kartais kei\xc4\x8dia kitas kar\xc4\x8di\xc4\x85sias: pvz., Fanciulli cocktail yra Manhattan kokteilis, kuriame vietoj Angostura kar\xc4\x8diosios panaudotas fernetas._NEWLINE_Fergus Henderson populiarina recept\xc4\x85, vadinam\xc4\x85 \xe2\x80\x9eA Miracle\xe2\x80\x9c ar \xe2\x80\x9eDr. Henderson\xe2\x80\x9c, kuriame dvi dalys ferneto ant ledo mai\xc5\xa1omos su viena dalimi cr\xc3\xa8me de menthe.'